Sewwa għedt li Marthese Portelli ma kellhiex għalfejn tippoppa sidirha lbieraħ u ssejjaħ lill-ġurnalisti biex imbagħad lanqas biss kienet kapaċi twieġeb mistoqsijiet sempliċi, fosthom meta kienet mistoqsija jekk tagħtix garanzija li b'Simon Prim il-kontijiet tad-dawl u tal-ilma, ma jgħolewx. Ara x'ġara issa. Tal-Labour ħadu vantaġġ u qegħdin jgħidu li aħna rridu nreġġgħu l-arloġġ lura. Li kont jien minflok Simon, inwarrabha lil Marthese, imma wisq nibża' li Simon għandu l-istess problema li kellu Lawrence qablu. M'għandux minn fejn jagħżel! Għalkemm jien ma nara l-ebda problema li kieku minflokha jaħtar lin-Nutar Tony Abela, li kien jiġbrilna tant eluf ta' ewro mill-coffee mornings. Fuq kollox dak b'idu vojta għadu! Ikolli ngħid li s-sena l-ġdida, xi ftit jew wisq, se tkun repetizzjoni tas-sena li għaddiet. Se jkollna wisq aħbarijiet tajbin għall-pajjiż, imma mhux għall-partit li jien imsemmi għalih. Għax hija aħbar sabiħa għall-pajjiż li l-qgħad naqas b'1,700 u li kien hemm mediċini li l-prezz tagħhom roħos b'70%. Ovvjament, għall-partit tagħna, dawn mhumiex aħbarijiet sbieħ. Imma jien xorta waħda ma naqtax qalbi. Għandi fiduċja sħiħa f'Simon tagħna. Jaf x'għandu jagħmel, u jaf ukoll x'm'għandux jagħmel. Jaf, pereżempju, li dwar il-qgħad u l-impjiegi m'għandux jitkellem, u hekk qiegħed jagħmel. Keep it up, Simon. Jien warajk. Erġajna koppi! Jason Azzopardi jerġa' fl-aħbarijiet minħabba dik l-imniefaħ biċċa art f'Ħal Qormi li ngħatat lil Żaren Vassallo. Żgur li tal-Labour mhux se jieqfu jitolbu lil Simon iġiegħel lil Jason jerfa' r-responsabbiltà kif qallu l-Awditur Ġenerali. Imma jkolli ngħid li Simon għandu jdejh marbuta. Żgur li f'dil-ħaġa Jason ma kienx waħdu. Dwar Żaren Vassallo qegħdin nitkellmu u mhux dwar Nazzju n-Nazzjonalist. Mhux għax mhux Nazzjonalist daqsu u aktar minnu, imma jien lanqas biss niflaħ nixtri ċedola waħda, aħseb u ara kemm nagħti eluf kbar lill-partit! Kemm ħa pjaċir Simon li mlejna s-sala tal-każin tal-Ħamrun! Ħallieha li mhux xi sala kbira u li aktar kien hemm deputati u kandidati milli partitarji, imma l-aqwa li Simon ħa gost jaraha mimlija. U x'diskors għamel! Għoġbitni ħafna t-taqbila mas-slaten maġi! Għalkemm ikolli ngħid li meta għedt hekk lil Ġorġ tal-ħanut ta' ħdejna, xejn ma qabel miegħi. Tant waqqagħni down li lanqas naf x'beda jgħidli fuq għaġeb u mhux għaġeb tal-presepju. Ikolli ngħid li Ġorġ m'għadux in-Nazzjonalist li kien sa ftit ilu. Sar jimpurtah bih biss minn kemm sejjer tajjeb in-negozju tiegħu. Lanqas dwar il-wiegħda ta' taxxa ta' 10% ma jrid jisma'. Ara fiex ġabna Salvu Mallia! Wassalna fl-aħbarijiet internazzjonali bil-President tas-Soċjalisti Ewropej jikkundannana talli Salvu ddeskriva lil Adolf Hitler bħala mexxej progressiv ħafna. U biex tgħaxxaqha, dan il-President tgħidx kemm għajjar lil Simon. Kważi kważi wasal biex qallu dak li kien qallu Salvu Mallia, jiġifieri li hu m'għandux boċċi, għax mhux kapaċi jiddixxiplina lill-kandidat tiegħu stess. Ħeqq, m'hemmx x'tagħmel, ladarba kien hemm min ta parir lil Simon biex jaċċetta lil Salvu Mallia bħala kandidat, għax jien ċert li ma kinitx deċiżjoni ta' Simon, għax Simon mhuwiex daqshekk ċuċ! X'ma jibżax il-Prim Ministru Joseph Muscat jiffaċċja lil Simon tagħna f'dibattitu, kif qalilna l-partit illum fi stqarrija! X'ma jibżax Joseph Muscat meta qiegħed imexxi Gvern fallut għalkollox! Kieku kellu jaċċetta l-isfida u jiltaqa' f'dibattitu ma' Simon, Joseph Muscat żgur li jsibha diffiċli jitkellem dwar l-ekonomija, dwar il-qasam tal-impjiegi, dwar it-turiżmu, dwar l-edukazzjoni, u dwar is-saħħa. M'għandi l-ebda dubju li Simon jgħidlu li l-ekonomija kibret bis-saħħa tal-PN u li l-qgħad naqas bis-saħħa tal-PN. U fejn ma jasalx, jivvinta xi gidba bħal dik li fl-isptar hemm pazjenti bl-H1N1 u li l-Kap Eżekuttiv tal-isptar irriżenja. Għalkemm ikolli nammetti li dan il-gideb ma naħsibx li qiegħed jagħmillu ġid lil Simon tagħna. Lanqas qatt ma kont nobsor li Simon tagħna, wara dak kollu li għamel biex issehibna fl-Unjoni Ewropea kellu jispiċċa jgħajjar lill-istess Unjoni Ewropea. Mhux għax m'għandux raġun, tafx! Anzi għandu raġun biex ibiegħ, għax ngħid għalija, jien kont qed nistenna li dawn ifakkru lil Joseph Muscat li Malta għandha l-presidenza tal-Unjoni Ewropea grazzi għal Simon tagħna u l-kbir Eddie, mela jiġu hawn u ħlief ifaħħruh ma għamlux. U biex ikomplu jitfgħu l-melh fuq il-ferita għadu jfaħħruh ukoll fuq il-Power Station tal-gass u faqgħu l-bużżieqa li Simon tagħna ilu jipprova jonfoh għal tliet snin sħaħ jekk mhux aktar ukoll. Mhux biss, imma qed nibża' li faqgħulna wkoll il-bużżieqa tal-Panama. X'ma jirrabbjax Simon tagħna.